**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.11.2020, ora 08.00 – 15.11.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 15.11.2020, ora 07.00**

**RÂURI**

Debitele au fost, în general, staționare, exceptând cursul mijlociu și inferior al Someșului și cursurile inferioare ale Mureșului și Timișului, unde au fost în creștere prin propagare. Pe cursul Someșului Mic, cursul superior al Someșului, cursul superior și mijlociu al Timișului și pe cursul mijlociu și inferior al Jiului, debitele au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Bega, Timiş, Bârzava, Caraș, Moldova, bazinul superior al Trotușului, bazinele superioare și mijlocii ale Oltului şi Prahovei, bazinul mijlociu și inferior al Siretului, pe cursul Prutului superior și mijlociu, pe unele râuri din Dobrogea și mai mici (sub 30% din normalele lunare) în bazinele hidrografice: Bega Veche, Tazlău, Bârlad, Jijia, cursul Bistriței inferioare și pe unii afluenți ai Jiului, Argeșului (Vâlsan, Râul Doamnei) și Oltului inferior.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi, în general, staționare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 14.11 – 15.11.2020 a fost în scădere, având valoarea de 4500 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectorul Gruia – Brăila și relativ staționare pe sectorul Galaţi – Tulcea.

Debitul la intrarea în ţară (secţiunea Baziaş) va fi în scădere (4300 m3/s).

În aval de Porţile de Fier, debitele vor fi în scădere.

**2.** **Situația meteorologică în intervalul 14.11.2020, ora 08.00 – 15.11.2020, ora 06.00**

**ÎN ŢARĂ**

Cerul a fost mai mult noros în vestul, nord-vestul, sud-estul și parțial în centrul teritoriului, în timp ce în rest înnorările au fost temporare. Trecător a plouat slab, local în Dobrogea și pe suprafețe mici în estul Munteniei, sudul Moldovei și la munte, iar în Maramureș, Transilvania și în sudul Olteniei izolat a bunițat. Vântul a suflat slab și moderat, cu unele intensificări în prima parte a zilei în zona montană înaltă. Temperaturile maxime, în general apropiate de cele obişnuite în a doua decadă a lunii noiembrie, s-au situat între 5 grade la Ocna Șugatag și 14 grade la Drobeta-Turnu Severin, Calafat și Sfântu Gheorghe-Deltă. În zonele joase de relief s-a semnalat ceață, la începutul zilei cu totul izolat în zonele joase, iar în a doua parte a nopţii, pe spaţii restrânse în Oltenia, Muntenia și Moldova. La ora 06.00, valorile termice se încadrau între -2 grade la Sibiu, Bacău şi Pătârlagele şi 9 grade la Olteniţa.

**Observații:** de ieri de la ora 06.00 a fost în vigoare 3 atenționări meteorologice cod galben pentru fenomene meteorologice periculoase imediate, câte 1 emise de SRPV Constanța, SRPV Bacău și CNPM pentru Muntenia.

**LA BUCUREŞTI**

Vremea a fost normală din punct de vedere termic pentru această dată, cu cerul mai mult noros. Vântul a suflat în general slab. Temperatura maximă a fost de 11 grade la toate stațiile meteorologice, iar la ora 06.00, se înregistrau 4 grade în Băneasa și 5 grade la Filaret și Afumaţi. În ultimele ore ale intervalului s-a semnalat ceață în zona preorășenească.

**3. Prognoza meteorologică în intervalul 15.11.2020, ora 08.00 – 16.11.2020, ora 08.00**

**ÎN ŢARĂ**

Cerul va fi variabil, iar în prima parte a zilei și noaptea local vor fi nori joși sau ceață și izolat burniță, cu o probabilitate mai mare în nord-vest, centru și est. Vântul va sufla slab și moderat. Temperaturile maxime, ușor mai mari decât cele normale pentru mijlocul lunii noiembrie în majoritatea zonelor, cu excepţia celor unde ceaţa sau nebulozitatea joasă vor persista, se vor încadra între 6 şi 14 grade, iar minimele termice vor fi cuprinse între -5 grade în depresiunile Carpaţilor Orientali şi 8 grade pe litoral.

**LA BUCUREŞTI**

Vremea va fi ușor mai caldă decât în mod normal la această dată. Cerul va fi variabil, cu nori joși sau ceață la începutul și spre sfârșitul intervalului. Vântul va sufla slab. Temperatura maximă va fi de 12...13 grade, iar cea minima de 1...3 grade.

1. ***CALITATEA APELOR***

***Administrația Națională Apele Române*** informează despre producerea, la data de 14.11.2020, la ora 08.40, unei poluări accidentale cu substanțe necunoscute a apei râului Doamnei-secțiunea Baraj Mărăcineni, județul Argeș, manifestată prin colorarea apei în negru, cu miros de apă uzată. Reprezentanții ABA Argeș-Vedea au prelevat probe de apă din secțiunile:

1. Râul Doamnei, amonte baraj Mărăcineni;
2. Conducta de evacuare comună în râul Doamnei a SC Automobile Dacia SA și Servicii Edilitare Mioveni;
3. Ieșire separator final de ape uzate SC Automobile Dacia SA Mioveni;
4. Ieșire stație de epurare Servicii Edilitare Mioveni;
5. Râul Doamnei –aval pod Ciumești.

Vom reveni cu informații suplimentare.

1. ***CALITATEA MEDIULUI***
2. **În domeniul aerului**

Nu s-au inregistrat evenimente deosebite.

1. **În domeniul solului și vegetației**

Nu s-au inregistrat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare, Transparență și IT**